ตลาดหุ้นเอเชียลดลงเช้านี้ เหตุวิตกนโยบาย “ทรัมป์” กระทบการค้าโลก
ตลาดหุ้นเอเชียลดลงเช้านี้ เหตุวิตกนโยบาย "ทรัมป์" กระทบการค้าโลก
23 ม.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ โดยการนำของตลาดหุ้นโตเกียวที่ร่วงลงกว่า 1% เนื่องจากนักลงทุนวิตกกังวลเกี่ยวกับสถานการณ์ด้านการค้าทั่วโลก หลังจากนายโดนัลด์ ทรัมป์ ประธานาธิบดีคนใหม่ของสหรัฐ ได้แสดงจุดยืนในการปกป้องการค้าของสหรัฐ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 18,938.45 จุด ลดลง 199.46 จุด, ดัชนี SSE Composite ตลาดหุ้นจีนเปิดวันนี้ที่ 3,125.42 จุด เพิ่มขึ้น 2.28 จุด, ดัชนี HSI ตลาดหุ้นฮ่องกงเปิดวันนี้ที่ 22,926.30 จุด เพิ่มขึ้น 40.39 จุด, ดัชนี TAIEX ตลาดหุ้นไต้หวันเปิดวันนี้ที่ 9,363.66 จุด เพิ่มขึ้น 32.20 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,067.62 จุด เพิ่มขึ้น 2.01 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,010.86 จุด ลดลง 0.22 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,665.92 จุด เพิ่มขึ้น 1.03 จุด
ทั้งนี้ ทรัมป์ได้กล่าวภายหลังเข้าพิธีสาบานตนรับตำแหน่งประธานาธิบดีสหรัฐเมื่อวันศุกร์ว่า ตั้งแต่วันนี้เป็นต้นไป อเมริกาต้องมาก่อน โดยการตัดสินใจด้านการค้า ภาษี ประเด็นคนเข้าเมือง และกิจการต่างประเทศ จะต้องเอื้อประโยชน์ต่อแรงงานชาวสหรัฐ นอกจากนี้ รัฐบาลจะดึงงานและความมั่งคั่งกลับจากต่างประเทศด้วย